**Industrijske i prometne zgrade arhitekta Aleksandra Dragomanovića kao naslijeđe moderne**

Ključne riječi:

poslijeratna moderna, Aleksandar Dragomanović, industrijska arhitektura, prometna arhitektura, graditeljsko naslijeđe

Aleksandar Dragomanović jedan je od ključnih autora hrvatske poslijeratne moderne čiji opus broji više od stotinu djela (poglavito robnih kuća, poslovno-uredskih zgrada i odgojno-obrazovnih ustanova). Međutim, ostavio je i desetak projekata i realizacija industrijske i prometne namjene, inovativnih u likovnom izričaju, funkcionalnoj dispoziciji i tehnološkim rješenjima. Najranije datirani projekti pokazuju da se ovim tipologijama počeo baviti još kao student (natječaji za željezničke objekte na prugama Brčko-Banovići i Šamac-Sarajevo, 1948.); prva mu je realizacija bila vratarnica i ambulanta tvornice 'TUNT' u Sesvetskom Kraljevcu (1952.), a i posljednja – UIS HŽ-a na Ranžirnom kolodvoru u Zagrebu (1987.), također je vezana uz ovu tipološku skupinu. Na tim djelima utvrđene su koautorske relacije s A. Albinijem, R. Nikšićem, N. Kučanom, P. Kušanom, K. Kasanićem i F. Toljom. Cilj izlaganje je kritički valorizirati te reafirmirati ovaj gotovo nepoznati segment Dragomanovićeva opusa.